Da Günther Kaufmann (* 16. Juni 1947 z Minga; † 10. Mai 2012 z Berlin) wor a boarischa Schauspuia.

Lebm
Da Kaufmann is 1947 im Mingara Stodtei Schwabing ois Bua vo ana Boarin und am amerikanischn Soidotn geborn worn. Spoda is de Famij in in Stodtei Hasenbergl umzogn. Vom Fuimemocha Rainer Werner Fassbinder is a ois Schauspuia entdeckt worn. Er hod in mearane vo seine Fuim mitgspuit. Spoda in de 1980a und 1990a Joar hod da Kaufmann in de ZDF-Serien Derrick und Der Alte mitgwiakt.

Sei Lebm is zeitweis wia a Krimi valaffa. Aus Liab za seina drittn, domois doudkrankn Frau Alexandra hod a anno 2001 a foisches Gstendnis obglegt und is fian Mord an seim Steiaberota za 15 Joar Gfengnis vaurteit worn. 3 Joar is a inhoftiat gwen, nacha san de woarn Meada, wo vo seine Frau ogstift gwen san, festgnumma worn. Draf is dees Vafoarn nei afgroit und da Kaufmann freigsprocha worn.

Famij
Da Kaufmann hod zwoa Kinda, Eva (* 1970) und Dave (* 1971). Sei Bua, da Dave Kaufmann, 20 Joar lang Fenstaputza, hod 2009 (mit Ende 30) an da drittn Staffe vo da RTL-Castingshow Das Supertalent teignumma. Dobei hod a an viatn Plotz gschofft. Seitdem is a haptberuafle Swing-Sänga und Schauspuia.

Fuimografie (Auswoi)
1970: Götter der Pest
1971: Whity
1979: Die Ehe der Maria Braun
1980: Berlin Alexanderplatz
1981: Lola
1982: Die Sehnsucht der Veronika Voss
1982: Querelle
1982: Kamikaze 1989
1985: Otto – Der Film
1996: Römisches Intermezzo
2001: Mayday! Überfall auf hoher See
2007: Leroy
2008: Dahoam is Dahoam
2009: Wickie und die starken Männer (Realfuim in Orbat)
2010: Jerry Cotton
2011: Homies
2011: Wickie auf großer Fahrt
2012: Türkisch für Anfänger – Der Film
Günther Kaufmann